Peiling wys SA’ners ag Ramaphosa as individu ‘baie hoog’Pres. Cyril Ramaphosa. Foto: Siyabulela Duda/GCIS Hoewel meer as die helfte van Suid-Afrikaners saamstem dat die toekoms van die ANC onseker is weens die leierskapprobleme binne die party, word pres. Cyril Ramaphosa as individu hoog geag oor die hele land heen. Dié bevinding volg op ŉ meningspeiling van die markontledingsgroep Ipsos wat tussen Mei en Junie vanjaar uitgevoer is. Ipsos het Saterdag in ŉ verklaring gesê die eerste helfte van 2018 was politiek gesproke, soos voorspel, maar rof. Ingevolge die peiling meen 54% Suid-Afrikaners dat die toekom van die ANC onseker is weens die leierskapkwessies, selfs al bestaan die parlement grotendeels uit ANC-afgevaardigdes wat ŉ sterk leidende rol in die land moet speel. Altesaam 3 619 lukraak geselekteerde Suid-Afrikaners is van aangesig tot aangesig in hul huise én in hul moedertale ondervra deur opgeleide onderhoudvoerders. Ipsos meen dit is te verstane dat groot getalle ondersteuners van opposisiepartye soos die DA en EFF sou saamstem oor die ANC se onsekere toekoms. “Wat wel interessant is, is om kennis te neem dat 52% ANC-ondersteuners ook saamgestem het.” Alle respondente is gevra om Ramaphosa en ander politieke leiers te beoordeel. Ipsos meen die resultate spreek van sy toenemende ondersteuning onder Suid-Afrikaners. “Gedurende sy tyd as adjunkpresident het hy voormalige pres. Jacob Zuma konstant geklop en sedert hy in Februarie president geword het, ag Suid-Afrikaners hom baie hoog.” Sy ondersteuning was wel effe minder in die Wes-Kaap (6,3 uit 10), Oos-Kaap (6,9 uit 10) en KwaZulu-Natal (6,3 uit 10), hoewel hy steeds beter as alle ander politici gevaar het. In Mpumalanga het Ramaphosa 8,5 uit 10 behaal terwyl adj.pres. David Mabuza wat van daar afkomstig is 6,1 uit 10 behaal het. Mmusi Maimane kom in die Wes-Kaap die naaste aan Ramaphosa met 5,7 uit 10. Onder die ANC-ondersteuners was Ramaphosa se ondersteuning konstant onder stemgeregtigde vroue en mans (8,2 uit 10). DA- en EFF-ondersteuners het hom albei meer as 5 uit 10 gegee. “As ŉ mens Ramaphosa se prestasie vergelyk met ander partye se leiers en die adjunkpresident, word dit duidelik hoe ver voor Ramaphosa is en hoe baie Suid-Afrikaners leierskap van hom af verwag. Dit is natuurlik dat Maimane en Malema ondersteuning van hul eie partye sal geniet, maar nie van ondersteuners van ander politieke partye nie,” lui die verklaring. Ipsos meen dit is ook interessant om kennis te neem dat vroue ANC-leiers sterker steun en mans vir Maimane en Malema effens hoër ag.